ลีพัฒนาซื้อหุ้นจบบิ๊กขายคืนรวยเละ
ลีพัฒนาฯ ซื้อหุ้นคืนเสร็จแล้ว ผู้ถือหุ้นใหญ่ขนมาขายเพียบ ฟันกำไรมากกว่า 25%
7 เม.ย. 2555

ลีพัฒนาฯ ซื้อหุ้นคืนเสร็จแล้ว ผู้ถือหุ้นใหญ่ขนมาขายเพียบ ฟันกำไรมากกว่า 25% 
บริษัท ลีพัฒนาผลิตภัณฑ์ (LEE) ได้ซื้อหุ้นคืนจากผู้ถือหุ้นเป็นการทั่วไปจำนวน 100 ล้านหุ้น หรือ 12.92% ของทุนจดทะเบียน ในราคาหุ้นละ 5 บาท รวมเป็นเงินทั้งสิ้น 500 ล้านบาท เสร็จเรียบร้อยแล้ว โดยส่วนหนึ่งมีการซื้อขายรายการใหญ่ผ่านตลาดหลักทรัพย์ (บิ๊กล็อต) เมื่อวันที่ 5 เม.ย.ที่ผ่านมา 
บริษัทเปิดรับซื้อหุ้นคืนระหว่างวันที่ 23 มี.ค.-4 เม.ย. 2555 ทำให้ผู้ที่นำหุ้นมาขายมีกำไรสูงกว่า 25% เพราะราคาซื้อขายในตลาดไม่ถึง 4 บาทต่อหุ้น ทั้งนี้ไม่รวมกับเงินปันผลที่ได้รับอีกหุ้นละ 0.21 บาท 
สำหรับการรับซื้อหุ้นครั้งนี้ มีผู้ถือหุ้นมาขายคืนทั้งหมด 1,113 ราย โดยหุ้นส่วนใหญ่จำนวน 76.18 ล้านหุ้น มาจากผู้ถือหุ้นใหญ่ 10 ราย จึงส่งผลให้โครงสร้างผู้ถือหุ้นใหญ่เปลี่ยนแปลงไป เช่น นายนิพนธ์ ลีละศิธร ประธานกรรมการบริหารและกรรมการผู้จัดการ นำหุ้นมาขายมากกว่า 27 ล้านหุ้น คงเหลือหุ้นจำนวน 161 ล้านหุ้น คิดเป็น 23.95% 
ปัจจุบันมีบริษัทจดทะเบียน (บจ.) หลายแห่งเปิดโครงการรับซื้อหุ้นคืน เนื่องจากมีสภาพคล่องส่วนเกินจำนวนมากและไม่มีผลกระทบต่อการชำระหนี้ เพื่อต้องการตอกย้ำให้ผู้ถือหุ้นมีความเชื่อมั่นถึงความแข็งแกร่งของกิจการและยังช่วยให้บริษัทมีกำไรสุทธิต่อหุ้น และจ่ายเงินปันผลมากขึ้น ขณะเดียวกันยังมีส่วนช่วยให้ราคาหุ้นในตลาดไม่ปรับตัวลงตามภาวะตลาดโดยรวม
เมื่อวันที่ 5 เม.ย.ที่ผ่านมา บริษัท จัสมิน อินเตอร์เนชั่นแนล (JAS) ได้เข้าไปซื้อหุ้นคืนจากตลาดจำนวน 13.3 ล้านหุ้น ราคา 2.70-2.76 บาทต่อหุ้น เป็นเงิน 36.42 ล้านบาท และถึงปัจจุบันซื้อหุ้นแล้วทั้งหมด 53,787,000 หุ้น หรือ 0.74% ของทุน รวมเป็นเงิน 131.57 ล้านบาท ซึ่งจะครบกำหนดซื้อคืนในวันที่ 28 มิ.ย. 2555
บริษัท ไทยคูน เวิลด์ไวด์ กรุ๊ป (ประเทศไทย) หรือ TYCN ซื้อหุ้นคืนจำนวน 2 หมื่นหุ้น ราคาหุ้นละ 7 บาท เป็นเงิน 1.4 แสนบาท ถึงขณะนี้ซื้อหุ้นแล้วทั้งหมด 1,483,300 หุ้น หรือ 0.25% มูลค่ารวม 10.88 ล้านบาท